text: Je ne vous sai pas deviser
   En quel pays fu encontrés
   Li rois Carmans dont vous oés
   Des messagiers, si com vous di ;
   Mais, ainsi que je l'entendi
   Quant l'estoire m'en fu contée,
   Partis estoit de sa contrée
   Li rois Carmans, et s'en venoit
   Vers la feste à Sebile droit,
   Si bel et si très noblement
   Et à plenté de si grant gent,
   Que c'ert merveille à esgarder.
   Se tous vous vouloie nonmer
   Les grans princes, les grans barons,
   Qui venoient par vaus, par mons,
   Et par plaignes et par boscages,
   Par praëries, par rivages,
   O le roi et sa conpaignie,
   Trop seroit l'estoire alongie.
  